SAN FERNANDO CITY, La Union - Ibilbilang ti pamilya ti lima ti tawenna nga ubing a maysa a milagro ti pannakaispal daytoy kalpasan a natang iti bubon nga aguneg iti 25-ft bayat a magmagna daytoy nga agawid iti balayda.
Nabigbig ti biktima a ni Manuel Ismael de Vera, a residente iti Brgy. Poblacion, San Gabriel, La Union.
Iti report ti San Gabriel PNP, agawid koman idi rabii ti ubing kaduana ti kabsatna a babai idi kellaat a nabaddekanna ti kalub ti bubon isu a natnag daytoy.
Dagus met ang immarayat ti 41-anyos a ni Fernando Velasco nga immuneg iti bubon tapno ispalenna ti ubing.
Gapu ta nasipnget ken naunge ti bubon ket inaklon ni Velasco a narigatan daytoy iti panangtulongna ken ni de Vera isu a ti sakana laengen ti nagkapitan ti ubing.
Nangipurwak met iti tali dagiti kakadua ni Velasco nga isun ti nagkapitanda nga immuli.
Kabayatanna, dakkel met ti panagyaman ti pamilya de vera gapu iti milagro a pannakaispal ti ubing a nagsagrap laeng iti sugat iti ulona ken bakrang, bayat a nablo ti saka daytoy gapu iti kinangato ti nakatnaganna.
Maipagarup met a saan a nairikep a naimbag ti kalub ti bubon a naaramid pay iti semento isu a nalaka daytoy a natnag idi nabaddekan ti ubing.
Iti agdama ket matamtaming pay laeng iti Bacnotan District Hospital ti biktima gapu iti sinagrapna a sugat.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn